# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Diweddariad ar Gyflwyno Band Eang Cyflym Iawn ledled Cymru trwy gyfrwng prosiect Cyflymu Cymru.** |
| **DYDDIAD**  | **16 Mawrth 2016**  |
| **GAN**  | **Julie James AC, Dirprwy Weinidog Sgiliau a Thechnoleg.** |

Rwy'n ysgrifennu at yr Aelodau i roi gwybod iddynt am hynt prosiect Cyflymu Cymru i gyflwyno band eang cyflym iawn.

Ers ei sefydlu yn 2013, mae prosiect Cyflymu Cymru wedi mynd ati i drawsnewid y tirlun band eang yng Nghymru, gan gefnogi twf economaidd a swyddi cynaliadwy ledled y wlad.

Mae'r prosiect yn parhau i gyflwyno cysylltedd band eang cyflym iawn (30Mps ac uwch) i ardaloedd na fyddai fel arall wedi'i gael, gan gynnwys llawer o'n cymunedau gwledig. Bellach mae Cymru yn elwa ar yr argaeledd uchaf o fynediad at gyflymderau band eang cyflym iawn ymysg y gwledydd datganoledig.

Hyd yn hyn, mae prosiect Cyflymu Cymru wedi darparu mynediad at gyflymderau band eang cyflym iawn i dros 565,000 o gartrefi a busnesau ym mhob un o'r 22 o awdurdodau lleol yng Nghymru, gyda 25% yn gosod cabinetau band eang ar y safle am 12 mis a mwy.

|  |  |  |
| --- | --- | --- |
| **Awdurdod Lleol** | **Adeiladau Cymwys ar gyfer Cyflymu Cymru a Gwblhawyd**  | **Canran yr Adeiladau Cymwys ar gyfer Cyflymu Cymru a Gwblhawyd** |
| Blaenau Gwent \* | 31,379 | 96.23% |
| Pen-y-bont ar Ogwr  | 18,258 | 83.42% |
| Caerffili | 25,060 | 84.75% |
| Caerdydd  | 4,126 | 49.38% |
| Sir Gaerfyrddin  | 40,257  | 60.35% |
| Ceredigion \* | 18,941 | 53.87% |
| Conwy \* | 44,743 | 84.11% |
| Sir Ddinbych  | 19,527  | 67.73% |
| Sir y Fflint | 22,606 | 70.87% |
| Gwynedd \* | 46,202 | 74.44% |
| Sir Fôn\* | 26,356 | 75.14% |
| Merthyr Tudful \*  | 25,619 | 94.24% |
| Sir Fynwy  | 13,039  | 55.99% |
| Castell-nedd Port Talbot | 20,985 | 79.59% |
| Casnewydd  | 9,021 | 72.81% |
| Sir Benfro\* | 43,639  | 71.38% |
| Powys \* | 37,582 | 57.22% |
| Rhodda Cynon Taf  | 46,745 | 92.75% |
| Abertawe  | 19,528 | 72.35% |
| Torfaen  | 17,383 | 85.45% |
| Bro Morgannwg  | 12,978 | 69.85% |
| Wrecsam | 21,055 | 71.63% |

**\***Yr awdurdodau lleol nad oedd ganddynt fynediad at gysylltedd band eang cyflym iawn cyn dyfodiad prosiect Cyflymu Cymru.

Mae dros £159 miliwn wedi cael ei fuddsoddi yn y broses o gyflwyno band eang cyflym iawn trwy gyfrwng prosiect Cyflymu Cymru, ac mae hyn wedi arwain at dros 73% o adeiladau cymwys ledled Cymru yn cael mynediad at gysylltedd band eang cyflymder ffeibr.

Yn ogystal, mae contract gwreiddiol prosiect Cyflymu Cymru wedi cael ei ymestyn i gynnwys 42,000 o adeiladau ychwanegol, a nodwyd trwy broses adolygu'r farchnad agored, na chafodd eu cynnwys yn wreiddiol fel rhan o'r prosiect na'r ymarfer masnachol.

Bydd y prosiect yn parhau i gyflwyno mynediad at gyflymder band eang cyflym iawn ledled Cymru dros y misoedd nesaf hyd nes y daw i ben yn 2017.